Computer a programa registrad

Un computer a programa registrad a l'è un computer che 'l salva i so istruzzion in su 'na memoria che l'è accessibel diretament del sistema, a diferenza di computer a programa cablad, indova che i programa inn mitud in la logica del sistema per comé che l'è cablad. 

A bon cunt i prim computer a eren minga programabel, desgià che la soluzzion del programa cablad la pareva pussee economega, ma poeu el s'è vist che i computer programabel a inn pussee flessibel e di agn '50 la pupart di computer a inn stad a programa registrad. I prim cinch computer digitai de la storia a inn stad tucc a programa cablad, e in del 1948 l'ENIAC l'è stad readatad 'me computer a programa registrad. Se dis, però, che sgiamò la Machina del Turing universala imaginada in del 1936 de l'Alan Turing la fuss un esempi de computer a programa registrad e in del midem ann el Konrad Zuse l'haveva teorizad, in d'un so brevet, che 'l fuss possibel doperà la midema memoria per i dacc e per i istruzzion.

A gh'è minga de consens se i computer che lensgen i so programa di schede perforade o del bindell perforad, compagn de la pupart di prim computer con l'architetura Harvard, sibien a programa registrad o men e 'na quaj font, anca se l'è minoritaria, la ritegn che architetura de Von Neumann e computer a programa registrad sibien di sinonem e che, donca, per parlà de computer a programa registrad ghe sibia besogn de tratà dacc e istruzzion a l'istessa manera, menter di alter el ritegnen un gram eror.

 Riferiment 
Stored program computers

 Vos corelade 
Stored program control

Categoria:Architetura del calcolator